VENDIM
Nr. 95, datë 20.4.2018

MBI FILLIMIN E PROCEDURËS PËR SHQYRTIMIN E KËRKESËS SË SHOQËRISË “ÇAUSHI ENERGY” SHPK, PËR MODIFIKIMIN E LICENCËS SË PRODHIMIT TË ENERGJISË ELEKTRIKE ME NR. 181, SERIA PV12K, TË MIRATUAR ME VENDIMIN E BORDIT TË KOMISIONERËVE TË ERE-s NR. 122, DATË 29.8.2012

Në mbështetje të neneve 16 dhe 43, të ligjit nr. 43/2015, “Për sektorin e energjisë elektrike”, të ndryshuar; të nenit 15 të “Rregullores për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, miratuar me vendimin e bordit të ERE-s nr. 109, datë 29.6.2016; të nenit 19, pika 1, germa “a” të “Rregullores për organizimin, funksionimin dhe procedurat e ERE-s”, miratuar me vendimin e bordit të ERE-s nr. 96, datë 17.6.2016, bordi i ERE-s, në mbledhjen e tij të datës 20.4.2018, mbasi shqyrtoi relacionin e përgatitur nga Drejtoria e Licencimit dhe e Monitorimit të Tregut, mbi modifikimin e licencës së shoqërisë “Çaushi Energy” sh.p.k., 
konstatoi se: 
- Me shkresën nr. 1 prot., datë 7.2.2018, protokolluar në ERE me nr. 312, datë 11.4.2018, shoqëria “Çaushi Energy” sh.p.k., ka paraqitur kërkesë për (shtesë fuqie), modifikimin e licencës aktuale me nr. 181, seria PV12K për “Prodhimin e energjisë elektrike” nga HEC “Qafëzezë”, me fuqi të instaluar 400 kw.
- Shoqëria “Çaushi Energy” sh.p.k. është licencuar në aktivitetin e prodhimit të energjisë elektrike nga HEC “Qafëzezë”, me fuqi të instaluar 400 kw, të miratuar me vendimin e Bordit të Komisionerëve të ERE-s nr. 122, datë 29.8.2012.
Aplikimi i shoqërisë “Çaushi Energy” sh.p.k. plotëson tërësisht kërkesat e parashikuara nga ERE në “Rregulloren për procedurat dhe afatet për dhënien, modifikimin, transferimin, rinovimin ose heqjen e licencave në sektorin e energjisë elektrike”, si më poshtë:
- Informacioni me shkrim ku janë shpjeguar arsyet e kërkesës për modifikimin e licencës (neni 15, pika 4, germa “a”) është paraqitur dhe plotësuar në mënyrë korrekte.
- Vendimi me shkrim i organeve drejtuese të të licencuarit të cilat shprehin vullnetin për të kërkuar modifikim licence (neni 15, pika 4, germa “b”) është paraqitur dhe plotësuar në mënyrë korrekte.
- Miratimi i modifikimit të parametrave dhe kushteve të tjerë të licencës kur këta janë të kushtëzuar me miratimin nga organe të tjera (neni 15, pika 4, germa “c”). Aplikuesi ka paraqitur: kontratë shtesë, “Për disa ndryshime dhe shtesa në kontratën e koncesionit (nr. 2452 rep., nr. 307 kol., datë 24.7.2009) të formës BOT, për ndërtimin e HEC “Qafëzezë”, mbajtur në datën 21.2.2017, me nr. 529 rep., nr. 201/1 kol., midis MEI-t si autoritet kontraktues dhe shoqërisë “Caushi/K” sh.p.k. me cilësinë e koncesionarit. 
- Ndikimet e pritshme të modifikimit të licencës ndaj detyrimeve të të licencuarit sipas legjislacionit në fuqi (neni 15, pika 4, germa “d”) është paraqitur dhe plotësuar në mënyrë korrekte.
- Të ketë plotësuar pagesat e rregullimit në ERE (neni 15, pika 4, germa “e”), është paraqitur dhe plotësuar në mënyrë korrekte.
Për gjithë sa më sipër, bordi i ERE-s 

VENDOSI:

1. Të fillojë procedurën për modifikimin e licencës së shoqërisë “Çaushi Energy” sh.p.k., dhënë me vendimin e Bordit të Komisionerëve të ERE-s nr. 122 datë 29.8.2012, me nr. 181, seria PV12K, për “Prodhimin e energjisë elektrike” nga HEC “Qafëzezë”, me fuqi të instaluar 400 kw, e cila do të bëhet 1450 kw.
2. Ngarkohet Drejtoria e Licencimit dhe e Monitorimit të Tregut të njoftojë aplikuesin për vendimin e bordit të ERE-s.
Ky vendim hyn në fuqi menjëherë. 
Ky vendim botohet në Fletoren Zyrtare. 
Ky vendim mund të ankimohet në Gjykatën Administrative Tiranë, brenda 30 ditëve kalendarike nga botimi në Fletoren Zyrtare. 

